
Ρεσιτάλ πιάνου 

αφιερωμένο στη μνήμη 

του Γιώργου και της Ναταλίας Αρβανιτάκη

στο Σπίτι της Κύπρου

Την Τετάρτη 25 Οκτωβρίου 2017 και ώρα 8.00 μ.μ., θα πραγματοποιηθεί στο Σπίτι της Κύπρου, Ξενοφώντος 2Α, Σύνταγμα, ρεσιτάλ πιάνου αφιερωμένο στη μνήμη του Γιώργου και τη Ναταλίας Αρβανιτάκη.
Θα παιχτούν έργα των: Beethoven, Schumann, Αρβανιτάκη, Franck, Godowsky και Debussy.

Στο πιάνο ο Κυριάκος Σουρουλάς και Mijung Lee
Η εκδήλωση τελείται υπό την αιγίδα του Λυκείου Ελληνίδων Αμμοχώστου Παράρτημα Λάρνακας.

Με στόχο να τιμήσει δύο ανθρώπους που πρόσφεραν τα μέγιστα στην πολιτιστική ζωή της Κύπρου, στην επέτειο 100 χρόνων από τη γέννησή τους το Λύκειο Ελληνίδων Αμμοχώστου θέσπισε το 2017 ως έτος Γιώργου και Ναταλίας Αρβανιτάκη.

Ο Γιώργος Αρβανιτάκης υπήρξε διευθυντής του Ωδείου του Λυκείου Ελληνίδων Αμμοχώστου επί μισό αιώνα, ίδρυσε την Ελληνική Μουσική Ακαδημία στη Λευκωσία και διετέλεσε καθηγητής του Ωδείου Αθηνών. Πέρα από τις συνθέσεις του για πιάνο και άλλα όργανα, έγραψε και πάνω από 2000 παιδικά τραγούδια με τα οποία μεγαλώνουν ακόμη γενιές Ελλήνων σε όλο τον κόσμο.

Η Ναταλία Αρβανιτάκη σπούδασε μουσική και απαγγελία στην Αθήνα, κι έπαιξε την Άνια στον «Βυσσινόκηπο», που σκηνοθέτησε ο Κάρολος Κουν. Δίδαξε επί σειρά ετών στο Λύκειο Ελληνίδων Αμμοχώστου δίνοντας παράλληλα ρεσιτάλ απαγγελίας σε διάφορες πόλεις. Με την ίδρυση του ΡΙΚ υπήρξε και από τους πρωτοπόρους εργάτες στο χτίσιμο της ραδιοφωνίας στην Κύπρο. Μεταξύ άλλων, ταύτισε το όνομα της με την εκπομπή Παιδική Γωνία η οποία, επενδυμένη με μουσική και ποίησή του Γιώργου Αρβανιτάκη, άφησε εποχή.

